b'\n_START_ARTICLE_\nEkron\n_START_SECTION_\nZgodovina\n_START_PARAGRAPH_\nArheolo\xc5\xa1ko najdi\xc5\xa1\xc4\x8de Ekron je bili naseljeno od za\xc4\x8detka bakrene dobe do zgodnje bronaste dobe. Po 400 let dolgi vrzeli, v kateri je bil naseljen samo gornji del gri\xc4\x8da, se je mesto okoli leta 1600 pr. n. \xc5\xa1t. pod Kanaanci ponovno raz\xc5\xa1irilo.  _NEWLINE_Kanaansko mesto se je kasneje mo\xc4\x8dno skr\xc4\x8dilo. Sledil je propad bronaste dobe, povezan s splo\xc5\xa1nim uni\xc4\x8denjem,  ki so ga 13. stoletju pr. n. \xc5\xa1t. povzro\xc4\x8dila Ljudstva z morja. Med temi dogajanji so bile po\xc5\xbegane vse glavne javne zgradbe. _NEWLINE_Mesto so na za\xc4\x8detku \xc5\xbeelezne dobe okoli 12. stoletja pr. n. \xc5\xa1t.  ponovno ustanovili Filistejci. V \xc5\xbeelezni dobi je bil Ekron obmejno mesto in predmet sporov med Filistejci in Judejskim kraljestvom. _NEWLINE_Ekron omenjajo tudi dokumenti  Novoasirskega cesarstva. Obleganje Ekrona leta 712 pr. n. \xc5\xa1t. je celo upodobljeno na stenskih reliefih v pala\xc4\x8di kralja Sargona II. v Horsabadu. Ekron se je uprl asirskemu kralju Sanheribu in izgnal njegovega guvernerja Padija, ki naj bi skrbel za varnost judejskega kralja Ezekiela in Jeruzalema. Sanherib se je zato odpravil na pohod proti Ekronu, Ekronci pa so na pomo\xc4\x8d poklicali kralja Mukrija iz severozahodne Arabije. Sanherib je porazil arabsko vojsko, se obrnil proti Ekronu in ga v silovitem napadu  osvojil. Voditelje upora so usmrtili, upornike pa odpeljali v ujetni\xc5\xa1tvo. Sledil je Sanheribov napad na Ezekiela in Jeruzalem, v katerem je Ezekiela prisilil, da je Padija priznal za guvernerja Ekrona. _NEWLINE_A\xc5\xa1dod in Ekron sta vojno pre\xc5\xbeivela in v 7. stoletju pr. n. \xc5\xa1t. postala mo\xc4\x8dni mestni dr\xc5\xbeavi. Ekron je leta 604 pr. n. \xc5\xa1t. uni\xc4\x8dil novobabilonski kralj Nebukadnezar II. Mesto se kljub temu, da je omenjeno v Prvi knjigi Makabejcev (2. stoletje pr. n. \xc5\xa1t.), ni ve\xc4\x8d opomoglo in doseglo svoje nekdanje mo\xc4\x8di.\n_START_SECTION_\nArheologija\n_START_PARAGRAPH_\nV Ekronu so med arheolo\xc5\xa1kimi izkopavanji odkrili veliko sredi\xc5\xa1\xc4\x8de za proizvodnjo olj\xc4\x8dnega olja, v katerem je bilo ve\xc4\x8d kot sto velikih stiskalnic. Sredi\xc5\xa1\xc4\x8de je najbolj popolno do zdaj odkrito starove\xc5\xa1ko sredi\xc5\xa1\xc4\x8de za proizvodnjo olj\xc4\x8dnega olja. Odkritje ka\xc5\xbee, da je bila Filisteja velik proizvajalec olj\xc4\x8dnega olja ne samo zase, ampak tudi za druge dele Bli\xc5\xbenjega vzhoda, vklju\xc4\x8dno z Egiptom in Mezopotamijo.'